Verligting wag op motoriste in 2018Argieffoto. Volgens die Automobiel-Assosiasie (AA) sal die daling te danke wees aan die rand se sterk vertoning teen die Amerikaanse dollar in Desember, ondanks die feit dat internasionale oliepryse gestyg het. “Die rand het ‘n baie sterk lopie teen die dollar gehad sedert die middel van die maand en aansienlik veld gewen nadat Cyril Ramaphosa as die ANC se nuwe president gekies is.” Volgens die AA het die rand aan die begin van die maand teen R13,80 teen die dollar verhandel terwyl dit nou in die omgewing van R12,30 verhandel. “Ons verwag dat petrol met tot 34c per liter sal daal, diesel met 26c en paraffien met 28c.” Die AA het gesê Ramaphosa se politieke en fiskale posisie vóór die begrotingsrede in Februarie sal waarskynlik die bepalende faktor vir brandstofprysveranderinge in die korttermyn wees. Brandstofpryse het begin Desember skerp gestyg. Petrol het met 71c per liter gestyg en diesel met tussen 57c en 60c per liter. Hierdie styging is aan internasionale oliepryse asook wisselkoersskommelinge toegeskryf.